તેનાથી વિરુદ્ધ, અગાઉ વસાહતની સીમાઓની દેખરેખ જેના હાથમાં હતી એ સાર્જન્ટ ઓસ્વાલ્ડ બોસ્કો એક આદર્શવાદી માણસ હતો. કોઈને લાંચ આપવી, કોઈને બનાવટી દસ્તાવેજો બનાવી આપવા, પોતાની નજર સામે સેંકડો બાળકોને વસાહતની બહાર ખેંચી જવામાં આવતા હોય ત્યારે પોતાના હોદ્દાની રૂએ દસ-બાર બાળકોને બચાવીને બેઠાં રહેવું… વગેરે તેનાથી થઈ શકતું ન હતું. એસએસની યોજનાઓમાં સાથ આપવો તેના માટે અશક્ય બની ગયું હતું. પોલીસ સ્ટેશનમાંથી નાસી જઈને એ બળવાખોરો સાથે નિઓપોલોમાઇસનાં જંગલોમાં ઓગળી ગયો હતો. ૧૯૩૮ના ઉનાળામાં પિપલ્સ આર્મિમાં જોડાઈને શરૂ-શરૂમાં નાઝીવાદ પ્રત્યે તેણે જે ઉત્સાહ અનુભવ્યો હતો, તેનું એ પ્રાયશ્ચિત કરવા માગતો હતો. પોલિશ ખેડુતના વેશમાં છુપાયેલો બોસ્કો, ભવિષ્યમાં ક્રેકોવની પશ્ચિમે એક ગામડામાં ઓળખાઈ જવાને કારણે ગોળીથી વિંધાઈને એક શહીદ તરીકે પ્રખ્યાત થઈ જવાનો હતો! બોસ્કો પાસે અન્ય કોઈ વિકલ્પ ન હોવાને કારણે એણે જંગલમાં છુપાઈ જવું પડ્યું હતું. જે આર્થિક સ્ત્રોતોની મદદથી ઓસ્કરે આખા વહીવટીતંત્રને લપસણું બનાવી દીધું હતું, એવા આર્થિક સ્ત્રોત બોસ્કો પાસે ઉપલબ્ધ ન હતાં. છતાં પણ પોતપોતાના સ્વભાવ પ્રમાણે, એક વ્યક્તિએ પોતાનાં પદવી અને ગણવેશ પણ ત્યજી દેવાં પડ્યાં હતાં; તો બીજાએ એટલી તકેદારી રાખી હતી, કે પોતાની પાસે પૂરતી રોકડ રકમ અને માલસામાન હોય! કોઈ એવું કહે કે શહાદત વહોરવી પડે એવો સમય આવવાની કોઈ શક્યતા ઓસ્કરે રહેવા દીધી ન હતી, તો તેમાં બોસ્કોના વખાણ કરવાનો અને શિન્ડલરને વખોડવાનો કોઈ ઉપક્રમ નહીં જ હોય! કારણ કે ઓસ્કરે કેટલાંક એવાં પણ કામો કર્યાં હતાં, જેનાથી તેને પોતાને જ નુકસાન ભોગવવું પડ્યું હોય! પરંતુ તેના એવાં કાર્યોને કારણે જ તો વોહ્લફેઇલર કુટુંબ, દેન્ઝીગર બંધુઓ અને લામસ જેવા લોકો આજે પણ જગતમાં શ્વાસ લઈ રહ્યા હતા! ઓસ્કરે એવાં કામો કર્યાં એટલે જ તો એમેલિયાની અશક્ય જણાતી છાવણી લિપોવા સ્ટ્રીટમાં અસ્તિત્વ ધરાવતી થઈ હતી, હજારો લોકો ધરપકડની ચિંતાથી મુક્ત થઈને છાવણીની અંદર રહેતા હતા અને એસએસના સૈનિકો છાવણીની બહાર! એ છાવણીમાં કોઈનેય માર પડતો ન હતો અને જીવન ટકાવવા પર્યાપ્ત એવો પૌષ્ટિક સુપ પણ કેદીઓને મળતો હતો.